L’Ajuntament de Llíria i la Generalitat signen l’acord per a la construcció del Centre de Dia
28 de agost de 2018

L’alcalde de Llíria, Manolo Civera, i la vicepresidenta de la Generalitat Valenciana, Mònica Oltra; han signat hui, a Ca la Vila, l’acord per a la construcció d’un Centre de Dia per a persones amb diversitat funcional. La signatura d’este acord acabarà amb una de les reivindicacions històriques de l’atenció socio-assistencial al municipi.

Durant l’acte de signatura, el primer edil ha volgut agrair l’aposta de la Generalitat Valencia per les infraestructures assistencials al municipi. “Durant dècades, els familiars, associacions i la resta de la societat civil han lluitat per poder comptar amb un centre d’estes característiques a Llíria. I ara, gràcies al compromís de la Generalitat, les administracions podem donar resposta a esta demanda històrica”.

Per la seua banda, la vicepresidenta Mónica Oltra ha destacat que el Centre de Dia serà gestió pública, a través de l’Institut Valencià d’Atenció Socio-Sanitària (IVASS), seguint l’aposta de la Generalitat Valenciana per “fer que l’atenció social siga pública. A més, este acord és una mostra dels compromisos complits i un reflex de la col·laboració entre les dues administracions”.

La vicepresidenta ha anunciat també que la construcció d’este centre estarà recollida als pressupostos de la Generalitat Valenciana per al 2019, amb una partida de prop d’1.300.000 euros. Amb esta inversió, el centre per a persones amb diversitat funcional donarà servei com a centre de dia i, en una segona fase, s’ampliarà el projecte per oferir un servei d’atenció residencial.

El Centre de Dia per a persones amb diversitat funcional formarà part del centre socio-assistencial que es construirà al Centre Cívic El Prat. El complex, que estarà distribuït en tres àrees, es va presentar al mes de gener i convertirà al municipi de Llíria en un referent en polítiques socials i inclusives.